Și la aceste alegeri parlamentare, din 11 decembrie, cea mai răspândită întrebare este „Cu cine să votez?”, susținută de extensia mai profundă a acesteia „De ce să votez?”. Nu încerc să dau acum răspunsuri celor care sunt votanți maturi, cu păreri deja formate despre procesul electoral. M-aș adresa celor care sunt la începutul acestui exercițiu, au 18 - 20 de ani, votează pentru prima oară și se simt dezorientați.

Întâi, de ce să votezi

* Este una dintre puținele ocazii când ești egalul tuturor, ești la fel cu profesorul tău, cu șeful tău, cu părinții tăi sau președintele României. Votul tău are aceeași valoare, poți simți pentru o zi că ai aceeași putere cu ei. E reconfortant.

* Votul tău contează. Dă un Google să vezi ce s-a întâmplat la alegerile din ultimul timp, să vezi la cât a pierdut Ponta sau Hillary în SUA, cum a fost în Republica Moldova. Rezultatele s-au decis la diferențe mici de voturi, fiecare alegător a contat. Nu mai sunt vremurile unor majorități covârșitoare, prestabilite. Vei simți că decizi.

* De obicei, calculele preelectorale ale partidelor te trec pe tine la absenți. Răstoarnă calculele politicienilor, scoate-i din zona de confort! Nu-i lăsa să-și aplice planurile aranjate dincolo de vot. Ei sunt în slujba ta, să caute soluții fără să ignore că exiști. Fii rebel.

Cu cine să votezi

* Nu te gândi că e ca la bac, nu e un examen unde trebuie să știi politică, economie, sociologie. Te duci exact așa cum ești, cu bagajul de cunoștințe pe care îl ai, nu îți dă nimeni note pe ce ai votat. Du-te relaxat și reprezintă-te pe tine cel de zi cu zi. Ești parte a societății în care trăiești.

* Nu te lua după părinți, rude, profesori. Ascultă-i, desigur, dar votează cum vrei tu. Ei au votul lor, nu trebuie să li-l dublezi tu. Dacă ai temerea că-i superi, spune-le că votezi cum vor ei, dar în cabină ești singur, faci doar ce crezi tu.

* Ideal, pentru a te decide cu cine votezi, ar trebui să intri un pic pe website-urile partidelor să vezi cam ce promit ei alegătorilor. Nu e nevoie să înțelegi toată filosofia de guvernare, caută idei, planuri pentru ce te-ar interesa pe tine – locuri de muncă, școli, oportunități de afaceri pentru tineri, șomaj, sport, habar n-am, tu știi. De restul „problemelor țării” te vei ocupa altă dată, mai târziu.

* N-ai timp, n-ai chef de studiu online, nu-i nimic. Tot stai jumătate de zi pe Facebook, sigur îți vor apărea pe wall mesaje sau știri electorale, filmulețe. Dă click pe ele din când în când. Sau nu arunca direct la coș flyer-ele din cutia poștală. Poate vei descoperi niște oameni politici cu care rezonezi, care îți plac când vorbesc, care au idei ca ale tale. Ai vrea să îl ai profesor sau șef la muncă? Ai vrea să fie în gașca ta de Revelion? Dă-i un vot. Dacă nu, mai caută.

* Nu te descuraja dacă nu găsești un om potrivit care să te reprezinte în Parlament. La aceste alegeri, alesul tău nu se va interesa atât de mult de tine sau de comunitatea ta, cum o face, teoretic, primarul. Parlamentarul se va ocupa de legi, proiecte naționale. Așadar, contează mult partidul din care face parte. Votează un partid care ți se pare ok, indiferent ce nume are pe lista din circumscripția ta. Sigur, dacă vezi că au pus un candidat despre care știi că e hoțoman sau combinator, sancționează partidul că a făcut această nominalizare și nu-i da votul tău, chit că erai atras de programul electoral.

* Nu găsești repere nici pentru alegerea unui partid? Uită-te la oamenii pe care îi propun ca viitori premieri ai României. Sunt vreo 3-4 nume vehiculate pentru a conduce Guvernul. Vezi care e treaba cu aceștia, e mai simplu să alegi între patru oameni, găsești repede date despre ei și înțelegi ce e de capul lor. Chiar dacă nu pricepi programele lor în profunzime, alege-l pe cel care îți inspiră încredere. Mergi pe fler.

* Evită televiziunile de știri. Sunt partizane și îți induc părerile patronilor lor, cu toții politicieni sau legați de politică. Dacă ți-e în drum, mai bine oprește-te la vreun miting electoral sau caută pe Youtube să auzi și să vezi tu direct ce spun politicienii, ce promit, cum se comportă zilele astea. Nu-ți ajută părerile altora despre partide și candidați, fă-ți propria ta părere.

* Ești la început, n-ai un istoric electoral, dar nu te obosi să afli ce au făcut partidele în ultimii 20 de ani. Pentru tine, toate sunt noi, ia-le așa cum sunt acum. De abia de acum îți construiești un background politic. O să vezi, mizezi pe cineva și te dezamăgește într-un an-doi. Sau, dimpotrivă, vezi că se mișcă așa cum ți-ai închipuit tu. Nu te descumpăni, nu te înflăcăra. La următoarele alegeri vei ști deja unde să te uiți, vei putea să-i judeci pentru ce au făcut sau n-au făcut. Dar judecă-i tu, nu lăsa pe alții să judece în locul tău!

Și un ultim sfat: nu-ți vinde votul! Nu doar că e caz de pușcărie, dar nu merită pentru 50 sau 100 de lei să ajungi la mâna celui care te-a momit. Nu merită pentru nicio sumă să devii slugă. Dacă îl refuzi, îl vei avea tu tot timpul la mână pentru că ți-a propus bani. Te va respecta sau cel puțin te va ocoli de frică.